Dôvodová správa

A. Všeobecná časť

Hlavnou prioritou platného zákona o ovzduší je zabezpečenie a udržanie dobrej kvality ovzdušia na celom území Slovenskej republiky, ktorá na základe súčasných vedeckých poznatkov neohrozí zdravie ľudí a ani životné prostredie. K dosiahnutiu tohto cieľa zákon vytvára všetky dostupné nástroje vedúce k obmedzovaniu a k znižovaniu množstiev emisií a k zlepšovaniu kvality ovzdušia. K týmto nástrojom patrí aj ustanovenie národných emisných stropov pre vybrané znečisťujúce látky, ktorých cieľom je obmedziť emisie acidifikačných a eutrofizačných znečisťujúcich látok a prekurzorov ozónu za účelom zlepšenia zdravia obyvateľstva a ochrany životného prostredia nielen v Slovenskej republike, ale aj na území členských štátov Európskej únie. 
Predkladaný návrh zákona dopĺňa ustanovenia o národných emisných stropoch zo smernice Európskeho parlamentu a Rady 2001/81/ES o národných emisných stropoch pre určité znečisťujúce látky tak, aby spolu s vyhláškou MŽP SR č. 131/2006 Z.z., ktorou sa ustanovujú národné emisné stropy a  celkové množstvo kvót znečisťujúcich látok v znení neskorších predpisov bola zabezpečená úplná transpozícia predmetnej smernice. 
Ďalším nástrojom pre zabezpečenie a udržanie dobrej kvality ovzdušia je aj účinná  eliminácia znečisťovania ovzdušia spôsobovaného priemyselnými činnosťami, ktorá je riešená smernicou Európskeho parlamentu a Rady 2010/75/EÚ o priemyselných emisiách na princípoch prevencie a kontroly. Do tejto smernice sú zlúčené ustanovenia doterajších smerníc 78/176/EHS o odpadoch z priemyselnej výroby a spracovania oxidu titaničitého, 82/883/EHS o postupoch pre dozor a monitorovanie životného prostredia zasiahnutého odpadom z výroby oxidu titaničitého, 92/112/EHS o postupoch harmonizácie programov postupného znižovania a konečného odstránenia znečisťovania spôsobovaného odpadom z výroby oxidu titaničitého, 1999/13/ES o obmedzení emisií prchavých organických zlúčenín unikajúcich pri používaní organických rozpúšťadiel pri určitých činnostiach a v určitých zariadeniach, 2000/76/ES o spaľovaní odpadov, 2001/80/ES o obmedzení emisií určitých znečisťujúcich látok do ovzdušia z veľkých spaľovacích zariadení a 2008/1/ES o integrovanej prevencii a kontrole znečisťovania životného prostredia, ktoré sú väčšinou podstatne a prepracované. Vybrané časti tejto smernice, týkajúce sa najvýznamnejších zdrojov znečisťovania ovzdušia, ako sú veľké spaľovacie zariadenia, spaľovne odpadov a zariadenia na spoluspaľovanie odpadov, sa preberajú týmto návrhom zákona. 
              Ďalšie zmeny navrhované týmto zákonom sa týkajú doplnení, spresnení a úprav doterajších ustanovení zákona, ktoré vyplynuli z poznatkov získaných pri ich uplatňovaní.       
Návrh zákona je v súlade s Ústavou Slovenskej republiky a ostatnými právnymi predpismi. 
            Návrh zákona je v súlade s medzinárodnými zmluvami, ktorými je Slovenská republika viazaná, najmä s protokolmi vydanými k Dohovoru o diaľkovom znečisťovaní ovzdušia prechádzajúcom hranicami štátov.
      Dopady návrhu zákona sú uvedené v doložke vybraných vplyvov.